**RADIONICE KNJIŽNICE**

 **Verbalna i neverbalna komunikacija – načini sporazumijevanja**

1. **Dovrši rečenicu**

Dogovoriti pravila ponašanja.

S učenicima možemo započeti rečenice ovoga tipa:

Dobar sam prijatelj jer…

Prijatelji vole moje društvo zato što …

Pristojan sam učenik jer….

Poštujem učitelje zato što …

U školi bih promijenio…

Volim čitati zato što …

U knjižnicu ulazim jer ….

Čuvam školsku imovinu jer ….

...

Na kraju izgovorene rečenice se svatko treba jasno i glasno predstaviti – npr:

Dobar sam prijatelj jer uvijek pomažem drugima. Ja sam Ivo Ivić, učenik drugog razreda OŠ don Mihovila Pavlinovića iz Podgore.

1. **Vrući stolac**

Dogovoriti pravila ponašanja.

Glavni lik djela prozvati i sjesti ih ispred razreda. Razred mu postavlja pitanja vezana uz djelo. Učenik se poistovjećuje s likom i odgovara na razna pitanja. Učenici moraju pripremiti pitanja. Pitanja moraju biti suvisla, vezana uz djelo. Pitanja se postavljaju prema nekome redu – poput tiskovne konferencije. Odrediti učenika da proziva onoga koji pita (to može biti i sam učitelj). Učitelj/knjižničar može ocijeniti onoga tko odgovara na pitanja, ali i onoga tko ispituje. Kad ispitivanje završi, prozove se drugi lik iz djela i tako redom.

1. **Pantomima**

Dogovoriti pravila ponašanja.

Učenici pantomimom moraju objasniti naslov djela (bajka, roman, pripovijetka, …).

1. **Čitanje priče i prepričavanje prepričanog**

Dogovoriti pravila ponašanja.

Prije samoga početka iz učionice zamolimo tri učenika da izađu i čekaju da ih pozovemo. Odaberemo neku kratku priču prema uzrastu i pročitamo je naglas razredu. Pozovemo prvog učenika da se vrati u učionicu. Odaberemo jednoga učenika iz razreda da tu istu priču prepriča prvom učeniku. Onda pozovemo drugog učenika. Prvi učenik prepriča drugom učeniku. Zatim pozovemo i trećeg učenika. Drugi učenik mu prepriča priču. Treći učenik prepriča priču razredu.

Na kraju ponovo pročitamo priču.

1. **Brbljaonica**

Dogovoriti pravila ponašanja.

Prozovemo učenika i započnemo rečenicu. On ne samo da je mora završiti, već mora i smisliti cijelu priču.

Rečenice mogu biti ovoga tipa:

1. Da sam ja učiteljica …
2. Da sam ja ravnatelj ….
3. Kada bih vladao/la svijetom …
4. Kada bih imao/la milijun kuna …
5. U parku sam našao veliku zaključanu šarenu kutiju – što je unutra?
6. Kada bih bio predsjednik/ca države …
7. Ja kao roditelj (mama/tata) …
8. …